钦定古今图书集成/明伦汇编/交谊典/第013卷 > 《答杨忱书》前人
## 钦定古今图书集成/明伦汇编/交谊典/第013卷 > 《答杨忱书》前人

“承赐书，屈欲交之，不知其为惧与愧也”，已又喜焉。闻
君子者，仁义塞其中，泽于面，浃于背，谋于四体而出
于言，惟志仁义者察而识之耳。然尚有“其貌济，其言
匮，其言济，其实匮”者，非天下之至察何与焉？某尝窃观古之君子所以自为者，顾而自忖，其中则欿然。又
思昔者得见于足下，甫数刻尔，就使其中有绝于众
人者，亦未尝得与足下言也。足下何爱而欲交之邪？
或者焯然察其有似邪夫顾而自忖其中，则欿然其
为貌言也，乃有以召君子之爱，宜乎不知其为惧与
愧也。然而足下自许不妄交，则其交之固宜相切以
义以就其材，则某也甚有赖，其为言也可以已邪？